SNNP พุ่งแรง 5% โบรกแนะ “เก็งกำไร” ชี้กำไรปี 65-66 ทะยานต่อเนื่อง
SNNP วิ่งแรง 5% โบรกแนะ "เก็งกำไร" ราคาเป้าหมาย Bloomberg Consensus ที่ 21.50 บาท ชี้กำไรปี 65-66 ทะยานต่อเนื่อง รับแรงหนุนเปิดประเทศ
SNNP วิ่งแรง 5% โบรกแนะ "เก็งกำไร" ราคาเป้าหมาย Bloomberg Consensus ที่ 21.50 บาท ชี้กำไรปี 65-66 ทะยานต่อเนื่อง รับแรงหนุนเปิดประเทศ
25 ต.ค. 2565

ผู้สื่อข่าวรายงานว่า วันนี้ (25 ต.ค.65) ราคาหุ้น บริษัท ศรีนานาพร มาร์เก็ตติ้ง จำกัด (มหาชน) หรือ SNNP ณ เวลา 10:02 น. อยู่ที่ระดับ 20.10 บาท บวก 0.90 บาท หรือ 4.69% สูงสุดที่ระดับ 20.20 บาท ต่ำสุดที่ระดับ 19.70 บาท ด้วยมูลค่าการซื้อขาย 80.20 ล้านบาท

บล.คิงส์ฟอร์ด ระบุในบทวิเคราะห์ แนะซื้อเก็งกำไร ราคาเป้าหมาย Bloomberg Consensus ที่ระดับ 21.50 บาท คาดภาพการดำเนินงานยังคงสามารถขยายตัวได้ต่อเนื่อง รับแรงหนุนในเชิงรายได้จากการ Reopening ทั้งในประเทศไทยและต่างประเทศ โดยเฉพาะเวียดนามและกัมพูชา
ขณะที่ทางบริษัทเองยังคงมีการออกผลิตภัณฑ์ใหม่ๆ อย่างต่อเนื่องตามกระแสปัจจุบัน มีทั้งที่เป็นขนมรูปน่องไก่ผสมใบกัญชา กลิ่น บาร์บีคิว และ น้ำผลไม้ ผสมน้ำใบกัญชา สำหรับระยะถัดไปยังมีปัจจัยขับเคลื่อนการเติบโตจากโรงงานในเวียดนาม ซึ่งคาดว่าจะทยอยเปิดเป็น 3 เฟส (เฟสแรกในช่วงครึ่งปีหลังนี้ และเฟสสุดท้ายช่วงปลายปีหน้า)
ทั้งนี้ ตลาดคาดว่าในปี 65 และ 66 กำไรสุทธิของ SNNP จะสามารถขยายตัวได้โดดเด่นมาอยู่ที่ระดับ 499 ล้านบาท (+14% จากปีก่อน) และ 623 ล้านบาท (+25% จากปีก่อน) ตามลำดับ